

Изх. № ….……………..

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**БИСЕР ПЕТКОВ – МИНИСТЪР**

**НА ТРУДА И СОЦИАЛНАТА ПОЛИТИКА**

**ОТНОСНО:** Проект на Постановление на Министерския съвет за изменение и допълнение на нормативни актове на Министерския съвет

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА ЗАМ. МИНИСТЪР-ПРЕДСЕДАТЕЛИ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление на Министерския съвет за изменение и допълнение на нормативни актове на Министерския съвет.

С проекта на постановление се предвиждат промени в щатната численост на Министерството на труда и социалната политика, Агенцията по заетостта и Националния институт за помирение и арбитраж, както и структурни и функционални промени.

С проекта на акт се променя Устройствения правилник на Министерството на труда и социалната политика с цел привеждането му в съответствие с Регламент (ЕС) 2016/679 на Европейския парламент относно защитата на физическите лица, във връзка с обработването на лични данни и относно свободното движение на такива данни, с оглед законосъобразното прилагане на нормативните актове в областта на личните данни. Съгласно изискванията на Общия регламент относно защитата на данните, се предвижда създаване на длъжност в МТСП - длъжностно лице по защита на личните данни и съответно създаване на нов Раздел в УПМТСП, в който се уреждат функциите на длъжностното лице по защита на личните данни.

Предложени са промени с оглед синхронизация на функциите на Инспектората в Министерството на труда и социалната политика с последните изменения и допълнения на Закона за администрацията и приетия нов Закон за противодействие на корупцията и за отнемане на незаконно придобитото имущество.

Звеното „Сигурност на информацията и подготовка за отбрана“ се преобразува, като функциите се възлагат на служител по сигурността на информацията. Прецизиран е функционалния обхват на дейността на служителя по сигурността на информацията във връзка с организиране на дейностите, свързани с комплексна автоматизирана система (КАС), участие в комисии за проверка на териториалните структури на министерството по готовността им за работа във време на война, при бедствия и заплаха от тероризъм, участие в междуведомствени комисии по изработване, изменение и допълнение на нормативни актове, свързани с отбраната, защитата при бедствия, противодействие на заплахата от тероризъм, сигурността и други.

С цел оптимизиране на процесите и дейностите в общата администрация дирекция „Правно и административно обслужване и човешки ресурси“, която е с щатна численост 34 щ.бр. се преобразува и се обособяват три дирекции:

* дирекция „Правно обслужване и обществени поръчки“, с численост - 11 щ.бр;
* дирекция „Информационни технологии и административно обслужване“, с численост, с численост - 14 щ.бр.;
* дирекция „Човешки ресурси“, с численост - 6 щ.бр.,

като 3 щ.бр. от числеността на общата администрация, чрез вътрешна реорганизация преминават в Дирекция „Финанси“.

С обособяването на отделна дирекция „Правно обслужване и обществени поръчки“ ще се повиши нивото на контрол върху работата и ефективността на звената по правно обслужване и обществени поръчки.

С обособяването на дирекция „Информационни технологии и административно обслужване“ се цели оптимизиране на дейностите по изграждането на модерна цифрова администрация с високо ниво на мрежова и информационна сигурност. Усъвършенстване на административните процеси с разработване и предоставяне на електронни административни услуги. Ускоряване на процесите по намаляване на административната тежест за гражданите и бизнеса и развитие на електронното управление в системата на Министерството на труда и социалната политика чрез прилагане на най-нови технологични решения.

С цел повишаване качеството на дейностите, свързани с управлението и развитието на човешките ресурси се предлага процесите по управление на човешките ресурси да бъдат организирани в отделна дирекция.

С оглед подобряване на процесите по планиране, управление на риска и програмното бюджетиране в МТСП, функциите по координиране планирането и осъществяване мониторинга и оценката на дейността на Министерството и функциите в областта на програмното бюджетиране преминават от дирекция „Стратегическо планиране и демографска политика“ в дирекция „Финанси и управление на собствеността“, която да промени наименованието си на дирекция „Финанси“. За обезпечаване изпълнението на посочените дейности, числеността на дирекция „Финанси“ се увеличава с четири щатни бройки, осигурени чрез вътрешна реорганизация на числеността на общата администрация (3 щ.бр.) и една щатна бройка от Агенцията по заетостта, чрез намаляване на щатната й численост.

Функциите по организиране, координиране и осъществяване на протоколните дейности на министъра и заместник-министрите преминават от дирекция „Европейски въпроси и международно сътрудничество“ в дирекция „Връзки с обществеността”, която променя наименованието си на дирекция „Връзки с обществеността и протокол”.

Извеждането на протоколните функции от специализираната администрация, произтича от разпоредбата на чл. 7, ал. 2 от Закона за администрацията, съгласно която протоколните функции са част от общата администрация. С оглед обезпечаване на протоколните функции, една щатна бройка от числеността на дирекция „Европейски въпроси и международно сътрудничество“ преминава в дирекция „Връзки с обществеността и протокол“.

Във връзка с извеждането на дейностите, свързани с координиране планирането и осъществяване мониторинга и оценката на дейността на Министерството и функциите в областта на програмното бюджетиране от дирекция „Стратегическо планиране и демографска политика“, дирекцията промения наименованието си на „Жизнено равнище, демографска политика и социални инвестиции“, като числеността й се увеличава с една щатна бройка за сметка на щатната численост на Националния институт за помирение и арбитраж. Увеличаването е съобразено с оценка на интензитета на развитие на функционалните ангажименти и със заложените в управленската програма на правителството приоритети и индикатори.

Въведени са функционални промени в дирекция „Трудово право, обществено осигуряване и условия на труд“, които са свързани със заличаване на функцията на дирекцията по осъществяване на ежеседмичен прием по трудовото и осигурителното законодателство. Функционалните компетентности на дирекцията са допълнени с включване на дейности, свързани с изготвянето на становища и отговори на писма, жалби и запитвания на физически и юридически лица по прилагането на законодателството в областта на безопасността и здравето при работа, трудовото право и социалното осигуряване. За обезпечаване дейността на дирекцията, нейната численост се увеличава с две щатни бройки, които ще бъдат осигурени за сметка на намаляване щатната численост на Агенцията по заетостта.

Заличават се функциите на Главна дирекция „Европейски фондове, международни програми и проекти“, свързани с управление и изпълнение на Оперативна програма „Развитие на човешките ресурси“ 2007-2013 и на програма ФАР с оглед приключване изпълнението на тези програми, като Главната дирекция запазва ангажимента по съхранение на документацията по ОП РЧР 2007-2013 и програма ФАР, както и предоставянето на информация при необходимост. Главна дирекция „Европейски фондове, международни програми и проекти“ продължава да изпълнява функциите, свързани с управление и изпълнение на Оперативна програма „Развитие на човешките ресурси“ 2014-2020.

Заличава се функцията на дирекция „Социално включване“, регламентирана в т. 10 на чл. 33а от УПМТСП, която е свързана с изпълнението от дирекцията на Проекта за социално включване, финансиран от Международната банка за възстановяване и развитие, поради това че през м. декември 2015 г. проектът е приключил.

С приетите изменения и допълнения се въвеждат функционални промени в отделните дирекции, с оглед повишаване ефективността на административните процеси, качеството на предоставяните електронни административни услуги и включване на допълнителни дейности, съобразно функционалната им компетентност.

Общата численост на Министерството на труда и социалната политика се увеличава с четири щатни бройки. С цел укрепване капацитета на Министерството се намалява щатната численост на Агенцията по заетостта с три щатни бройки и числеността на Националния институт за помирение и арбитраж с една щатна бройка.

Съгласно разпоредбата на чл. 26, ал. 3 и 4 от Закона за нормативните актове проектът на Постановление, доклада и частичната предварителна оценка на въздействието са публикувани на интернет страницата на Министерството на труда и социалната политика и на Портала за обществени консултации на Министерския съвет за срок от 30 дни.

С проекта на Постановление не се въвеждат норми на европейското право, поради което не е приложена справка за съответствието му с него.

Предложеният проект на Постановление на Министерския съвет няма да окаже пряко и/или косвено въздействие върху държавния бюджет, поради което към проекта е приложена финансова обосновка, съгласно приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Проектът на акт е съгласуван с всички министри по реда на чл. 32 от Устройствения правилник на Министерския съвет и на неговата администрация, като становищата им са отразени, съгласно приложената към доклада справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА ЗАМ. МИНИСТЪР-ПРЕДСЕДАТЕЛИ,**

**УВАЖАЕМИ ГОСПОЖИ И ГОСПОДА МИНИСТРИ,**

С оглед гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме приложения проект на Постановление за изменение и допълнение на нормативни актове на Министерския съвет.

**МИНИСТЪР:**

**БИСЕР ПЕТКОВ**